06.09.2007 13:20   "Tulevikus kindlasti, omaniku esindajad riigile kuuluvas äriühingus peaksid olema taolistest taotlustest kindlasti eelnevalt informeeritud," ütles Ansip valitsuse pressikonverentsil, kommenteerides Eesti Energia taotlust elektri hinna tõstmiseks.    "Praegusel juhul olid peaminister, majandus- ja kommunikatsiooniminister täpselt samasuguses infovaakumis ja neid tabas samasugune üllatus nagu tervet Eesti rahvastki," sõnas Ansip.    "Paraku on ka varasematest aegadest kogu aeg olnud praktika, et küsitud on rohkem ja saadud on vähem," lausus peaminister. "Minu meelest võiks sellest juba ükskord õppust võtta ja mitte šokeerida suurte küsimistega avalikkust, mitte kahjustada Eesti  Energia mainet liiga ahnete küsimistega, vaid mõelda väga läbi kogu selle uue hinna küsimise põhjendatus."    "Mina ei ole tuttav nende materjalidega, mis on esitatud energiaturu inspektsioonile hinna kooskõlastamiseks, kuid pressi vahendusel ma näen, et põhjendatakse ka argumentidega, mis tegelikult argumendid ei ole," lisas Ansip.    Eesti Energia esitas teisipäeval taotluse elektri hinna tõstmiseks energiaturu inspektsioonile, kellel on selle üle otsustamiseks aega 90 päeva.